tartuNLP/wikipedia-smugri-20251201 huggingface dataset:
Laura Wahlfors

Laura Wahlfors (s. 1974) on suomalainen musiikin- ja kirjallisuudentutkija sekä pianisti. Hän työskentelee yliopistonlehtorina Taideyliopiston Sibelius-Akatemiassa. Wahlfors on Sibelius-Akatemian "Trio"-lehden päätoimittaja. Hän on ollut myös "Musiikki"-lehden päätoimittaja.
Wahlfors valmistui Helsingin yliopistosta filosofian maisteriksi vuonna 2001. Hän väitteli musiikin tohtoriksi Sibelius-Akatemiasta vuonna 2013. Tutkijaliitto julkaisi hänen väitöskirjansa "Muusikon kumousliikkeet: intiimin etiikkaa musiikin käytännöissä". Wahlforsille myönnettiin vuoden 2013 Vuoden Tiedekynä -palkinto artikkelista "Couranten hidastettu juoksu: Roland Barthes ja musiikki kirjoittajan inspiraationa". Siinä hän käsitteli Roland Barthesin analyysiä Johann Sebastian Bachin kappaleesta "Courante" (Partitasta nro 4). Artikkeli ilmestyi "Musiikki"-lehdessä 3–4/2012.
Zsolt Nagy

Zsolt Nagy (s. 25. toukokuuta 1993 Székesfehérvár) on unkarilainen jalkapalloilija, jonka pelipaikka on vasemmalla laidalla puolustajana tai keskikentällä. Hän on vuodesta 2013 edustanut kotimaassaan Puskás Akadémiaa. Hän on pelannut Unkarin A-maajoukkueessa vuodesta 2019.
Nagy siirtyi Videotonista Puskás Akadémiaan vuonna 2013. Kesästä 2017 vuoden 2018 loppuun hän pelasi lainasopimuksella Unkarin toisella sarjatasolla Csákvárin joukkueessa. Hän on pelannut Puskás Akadémiassa 156 pääsarjaottelua ja tehnyt niissä 19 maalia. Pääsarjamaaleistaan yhdeksän hän on tehnyt kaudella 2023–2024.
Nagy pelasi Unkarin A-maajoukkueessa ensimmäisen kerran marraskuussa 2019. Hän on pelannut huhtikuun 2024 loppuun mennessä 18 A-maaottelua, joissa hän on ollut 13 kertaa avauskokoonpanossa. Hän on tehnyt maaotteluissaan kolme maalia: kesäkuussa 2022 Kansojen liigassa kolmen päivän välein tasapeliin päättyneessä ottelussa Saksaa vastaan ja 0–4-vierasvoittoon päättyneessä ottelussa Englantia vastaan sekä maaliskuussa 2024 ystävyysottelussa Kosovoa vastaan.
Komputationaalinen biologia

Komputationaalinen biologia eli laskennallinen biologia tarkoittaa data-analyysin, matematiisen mallinnuksen ja komputationaalisten simulaatioiden käyttämistä biologisten järjestelmien ja niiden vuorovaikutuksien ymmärtämiseksi. Komputationaalinen biologia on biologian, tietojenkäsittelytieteide ja big datan risteymä, mutta tällä alalla on myös juuri teknillisessä matematiikassa, kemiassa ja genetiikassa eli perintötieteessä. Komputationaalinen biologia on eri ala kuin biologinen laskenta, joka on tietojenkäsittelytieteiden ala, jossa sovelletaan biotekniikkaa tietokoneiden luomiseen.
Historia.
Bioinformaatioteknologia eli biologisten systeemien informatiivisten prosessien analysointi sai alkunsa alana 1970-luvulla. Tähän aikaan tekoälytutkimus sovelsi ihmisaivojen toimintaan perustuvia verkkomalleja luodakseen uusia algoritmeja. Tämä biologisen datan käyttö johti biologian tutkijoiden käyttämään tietokoneita arvioimaan ja vertaamaan suuria aineistoja omalla alallaan.
Vuonna 1982 tukijat jakoivat aineistoja reikäkorteilla. Tiedon määrä nousi eksonentiaalisesti 1980-luvun lopussa, mikä loi tarpeen uusille komputationaalisille menetelmille aineistojen sisältämän oleellisen tiedon tulkintaan.
Vuonna 1990 alkanut Human Genome Project eli HGP-hanke on hyvä esimerkki komputationaalisesta biologiasta. Vuoteen 2003 mennessä projektin avulla oltiin saatu kartoitettua 85 % ihmisen genomista onnistuen projektin alkuperäisessä tavoitteessa. Vasta vuonna 2021 "koko genomi" saatiin selvitettyä siten, että vain 0.3 % nukleotideistä oli potentiaalisten ongelmien riivaamia. Puuttuva Y-kromosomi lisättiin tammikuussa 2022.
1990-luvun lopusta lähtien komputationaalisesta biologista on tullut oleellinen osa biologiaa johtaen monen pienemmän alan syntyyn. Nykyään Kansainvälinen Komputationaalisen Biologia Yhteisö (engl. International Society for Computational Biology) on tunnistanut 21 erilaista "Erityisen mielenkiinnon yhteisöjä" (engl. "Communities of Special Interest"), joista jokainen edustaa pientä osaa suuremmasta alasta. Ihmisen genomin kartoituksen lisäksi komputationaalinen biologia on auttanut luomaan tarkkoja mallinnuksia ihmisaivoista, mallintamaan genomin kolmiulotteista rakennetta sekä mallintaa biologisia järjestelmiä.
Sovelluksia.
Komputatinaalista biologiaa on sovellettu muun muassa anatomia tutkimuksessa johtaen komputationaalisen anatomian alan syntymiseen. Komputationaalista biologiaa on myös sovellettu datan mallinnuksessa johtaen bioinformatiikan ja matemaattisen biologian alojen syntymiseen. Muita sovellusaloja ovat seuraavat:
Jelsan kirkko

Jelsan kirkko () on Suldalin kunnassa Rogalandin läänissä Norjassa sijaitseva puinen pitkäkirkko vuodelta 1647.
Botond Balogh

Botond Balogh (s. 6. kesäkuuta 2002 Sopron) on unkarilainen jalkapalloilija, pelipaikaltaan keskuspuolustaja. Hän on vuodesta 2019 edustanut italialaista Parmaa. Hän on pelannut Unkarin A-maajoukkueessa vuodesta 2021.
Balogh edusti ennen ulkomaille lähtöään viimeiset vuotensa MTK Budapestin juniorijoukkueita. Hän siirtyi italialaisseura Parmaan vuonna 2019 ja pelasi Parman Serie A -joukkueessa ensimmäisen kerran lokakuussa 2020. Keväällä 2021 Parma putosi Serie B:hen, jossa Balogh on kolmen kauden aikana pelannut 36 ottelua. Kaudella 2023–2024 Parma voitti Serie B:n.
Balogh on pelannut useissa Unkarin nuorisomaajoukkueissa. Hän pelasi Unkarin A-maajoukkueessa ensimmäisen kerran marraskuussa 2021 MM-karsintaottelussa San Marinoa vastaan. Hän pääsi avauskokoonpanoon marraskuussa 2023 EM-karsintaottelussa Montenegroa ja maaliskuussa 2024 ystävyysottelussa Turkkia vastaan.
Arnevi

Arnevi on ruotsalainen naisen etunimi. Se on Ruotsissa vuonna 1875 käyttöön tullut nimi, jossa alkuosa "Arn-" merkitsee kotkaa (kuten nimessä Arna). Pääte "-vi" on tuttu esimerkiksi Hillevistä.
Digi- ja väestötietoviraston mukaan Suomessa on toukokuuhun 2024 mennessä tilastoitu noin 50–80 Arnevi-nimistä naista.
Nimipäivä.
Vuosina 1986–1992 Arnevilla oli Ruotsin almanakassa nimipäivä 4. elokuuta.
Dionysios Kolofonlainen

Dionysios Kolofonlainen (, ; 400-luku eaa.) oli antiikin kreikkalainen taidemaalari, joka oli kotoisin Kolofonista.
Dionysios oli Polygnotoksen aikalainen. Hänen kerrotaan jäljitelleen tätä lähes kaikessa, kuten täsmällisyydessä, muotokielessä, ilmaisussa ja asujen hienoudessa, ainoastaan tiettyä suurellisuutta lukuun ottamatta. Plutarkhoksen mukaan hänen maalauksissaan oli voimaa ja tunnelmaa, mutta toisaalta tiettyä väkinäisyyttä.
Aristoteles arvioi, että siinä missä Polygnotos maalasi ihmiset paremmiksi kuin nämä olivat ja Pauson huonommiksi kuin nämä olivat, Dionysios teki heistä sellaisia kuin he olivat. Näin hänen maalauksensa henkilöt eivät olleet ideaalihahmojen esityksiä. Samasta syystä hänet tunnettiin lisänimellä "Anthropografos", ”Ihmisten maalaaja”. Plinius vanhempi tosin sanoo sen johtuneen siitä, että Dionysios maalasi vain ihmisiä, ei maisemia, mutta tämä vaikuttaa olevan jälleen yksi esimerkki siitä, ettei Plinius ymmärtänyt taidetta kovinkaan syvällisesti.
Eforos Efesoslainen

Eforos Efesoslainen (, ; toimi 300-luvulla eaa.) oli antiikin kreikkalainen taidemaalari, joka oli kotoisin Efesoksesta. "Suda" mainitsee hänet Apelleen opettajana.
Eforos

Eforos (, ; ’efori’) voi viitata seuraaviin antiikin kreikkalaisiin henkilöihin:
Eirene (taidemaalari)

Eirene (, ) oli antiikin kreikkalainen taidemaalari, joka oli kotoisin Ateenasta. Hän oli taidemaalari Kratinoksen tytär ja oppilas, ja teki tyttöä esittäneen maalauksen, jonka Plinius vanhempi näki Eleusiissa. Hänen tarkkaa ajoitustaan ei tunneta.
Ekhion (taidemaalari)

Ekhion (, ; 300-luku eaa.) oli antiikin kreikkalainen taidemaalari ja kuvanveistäjä. Plinius vanhempi ajoittaa hänet toimineeksi 107. olympiadin aikaan eli vuonna 352 eaa., samaan aikaan kuin Therimakhos, joka myös harjoitti kumpaakin taidemuotoa.
Plinius mainitsee Ekhionin teoksiksi seuraavat: "Bakkhos" tai "Dionysos" (Pliniuksella "Liber pater"); "Tragedia" ja "Komedia"; sekä maalaus, joka kuvasi Semiramista nousemassa palvelijattaresta kuningattareksi, vanhan naisen kantaessa soihtua hänen edellään. Pliniuksen mukaan viimeksi mainittu teos esitti mestarillisesti morsiamen häveliäisyyden. Plinius ja Cicero lukivat Ekhionin koko Kreikan parhaiden taidemaalareiden joukkoon yhdessä Apelleen, Melanthioksen ja Nikomakhoksen kanssa.
Ekhion (Portheuksen poika)

Ekhion (, ) oli kreikkalaisessa mytologiassa Portheuksen poika ja yksi Troijan sodassa taistelleista kreikkalaisista. Hän oli yksi viidestäkymmenestä Troijan puuhevosen sisään piiloutuneesta soturista. Yön tultua hän sai surmansa hypättyään ensimmäisenä ulos hevosesta, minkä jälkeen muu joukko laskeutui ulos köyttä pitkin.
Erigonos

Erigonos (, ; 200-luku eaa.) oli antiikin kreikkalainen taidemaalari. Plinius vanhemman mukaan hän oli alun perin taidemaalari Nealkeen värientekijä. Työssään hän oppi niin paljon ammatista, että hänestä tuli itsestäänkin merkittävä taiteilija. Hän opetti taidemaalari Pasiasta ja toimi hellenistisellä kaudella noin vuonna 240 eaa.
Teleskooppivaikutus

Teleskooppivaikutus (myös teleskooppiharha tai teleskooppi-ilmiö) () on kognitiivisessa psykologiassa ilmiö, jossa ihmiset muistavat tapahtumien ajankohdat usein väärin. Joskus muisti sijoittaa tapahtumat kauemmas menneisyyteen kuin ne oikeasti tapahtuivat ja joskus taas tapahtumat tuntuvat tapahtuneen lähempänä nykyaikaa kuin todellisuudessa.
Ilmiötä on kahta eri lajia:
Yleensä ihmiset muistavat tapahtumat liian tuoreina. Tämä johtuu siitä, että muistimme ei aina toimi täydellisesti ja unohdamme asioita ajan kuluessa. Teleskooppivaikutus on voimakkaimmillaan, kun on kyse tilanteista, jotka ovat tapahtuneet noin kolme vuotta sitten.
Tämä johtuu muistia heikentävistä tekijöistä, joita ovat mm. seuraavat:
Teleskooppivaikutus johtaa tapahtumien esiintymismäärien liioitteluun.
Eupompos

Eupompos (, ) oli antiikin kreikkalainen taidemaalari, joka oli kotoisin Sikyonista. Hän oli Zeuksiin, Parrhasioksen ja Timantheen aikalainen, ja toimi Pamfiloksen, Apelleen opettajan, opettajana.
Eupomposta pidettiin omana aikanaan arvossa niin paljon, että hänet kuvattiin kokonaisen oman koulukuntansa, sikyonlaisen koulukunnan, perustajaksi. Aiemmin kreikkalaisessa taidemaalauksessa oli tunnistettu vain kaksi koulukuntaa, varsinainen kreikkalainen eli hellaadinen koulukunta ja (vähä)aasialainen koulukunta. Sikyonlainen koulukunta nähtiin hellaadisen haarana, ja tämän jälkeen tunnistettiin kolme koulukuntaa, jotka olivat joonialainen, sikyonlainen ja attikalainen koulukunta.
Eupompos muistetaan myös vastauksestaan, jonka hän antoi Lysippokselle tämän aloitellessa uraansa: Lysippoksen kysyessä, kenet hänen tulisi ottaa esikuvakseen, Eupompos vastasi, että hänen tulisi jäljitellä luontoa itseään eikä ketään taiteilijaa. Ainoa Eupompokselta mainittu teos on maalaus, joka esitti voittajaa kisoissa kantamassa palmunlehvää.
Stepnohirsk

Stepnohirsk (); vuoteen 1987 saakka Suh’oivanivske (kylä; ) on kylä ja entinen kaupunkityyppinen taajama Ukrainan Zaporižžjan alueen Vasylivkan piirissä. Kylä sijaitsee Dnepriin padotun Kah’ovkan tekojärven itäpuolella, maanteitse 42 kilometriä aluekeskus Zaporižžjan keskustasta etelään. Rautatieasema (Plavni) sijaitsee 3 kilometriä kylän länsipuolella, Kah’ovkan tekoaltaan rannalla Prymorsken kylässä. Eurooppatie kulkee kylän länsipuolelta.
Tammikuun keskilämpötila on −4,5 ja heinäkuun +22,5 celsiusastetta. Keskimääräinen vuosisademäärä on 415 millimetriä.
Ennen Venäjän hyökkäyssotaa (2022–), Stepnohirskin kaupunkityyppisen taajaman väkiluvuksi arvioitiin 4 294 (1.1.2022). Vuonna 1989 taajamaan kirjattiin 6 083 asukasta. Sittemmin sotarintaman läheisyyden vuoksi monet asukkaista ovat siirtyneet evakkoon turvallisemmille seuduille. 
Historia.
Kylä on perustettu vuonna 1921. Kaupunkityyppisen taajaman asema Stepnohirskillä oli vuosina 1987-2024. Ukraina lakkautti tammikuussa 2024 kaupunkityyppisiset taajamat osana Neuvostoliittoon liittyvistä käsitteistä luopumista, ja Stepnohirsk muuttui kyläksi. Muutoksessa kaupunkityyppisistä taajamista tuli väkiluvun, taajamarakenteen ja harkinnan mukaan joko kaupunkeja (; tämä edellytti aseman hakemista ja parlamentin päätöstä), taajamia () tai kyliä (). Heinäkuun 2020 aluehallinnollisen uudistuksen jälkeen ja ennen sitä Stepnohirsk on ollut osa Vasylivkan piiriä. 
Ukrainaan kohdistamaansa hyökkäyssodan alussa (2022–) Venäjän asevoimat miehittivät Zaporižžjan alueen eteläosat. Ukrainan asevoimat pysäytti hyökkäyksen, ja asemasodaksi muuttuneen sodan rintamalinja asetautui pitkäksi aikaa verraten lähelle Stepnohirskin kylän eteläpuolelle. Maahantunkeutuja on iskenyt toistuvasti Stepnohirskiin erityisesti tykistöasein (tykein, kranaatin- ja raketinheittimin), mutta myös muita asetyyppejä on käytetty. Iskuissa on tuhoutunut rakennuksia, kuollut ja loukkaantunut siviilejä. Esimerkkejä, jotka kuvaavat vain pientä osaa sotilaallisista iskuista:
Kwassi Akpladokou

Kwassi Akpladokou toimi Beninissä sijaitsevan Villa Karo kulttuurikeskuksen ja residenssin johtajana vuosina 2004-2021. Sen jälkeen hänet nimettiin Suomen kunniakonsuliksi Beninissä.
Ura.
Kwassi Akpladokoun ura Villa Karossa, Grand-Popossa alkoi, kun hän sattui paikalle vuonna 2000. Villa Karon päärakennuksen yhteyteen rakennettiin Tapani Mikkosen suunnittelemaa suurta mosaiikkia ja Kwassi pestattiin työmaalle hyvän englanninkielen sekä rakennusteknisten taitojensa sekä taustansa vuoksi teknisenä arkkitehtinä. Sen jälkeen hänet palkattiin organisaation huolto- ja käyttöpäälliköksi.
Kwassi Akpladokoun uraan johtajana ovat kuuluneet muun muassa vuosien 2017-2019 rokotetutkimus, sekä Musée Karon rakennuttaminen.
Kunniakonsuliksi.
Jäätyään eläkkeelle Kwassi Akpladokou nimitettiin Suomen kunniakonsuliksi, toimialueenaan Beninin tasavalta. Hänen kunniakonsulaattinsa toimii Grand-Popossa.
Moldovan EU-kansanäänestys

Moldovassa järjestettiin 20. lokakuuta 2024 kansanäänestys Euroopan unioniin liittymisestä. Samaan aikaan maassa pidettiin myös presidentinvaalit, jossa istuva presidentti Maia Sandu pyrki jatkokaudelle. Kansanäänestyksessä 50,46 prosenttia kannatti Moldovan perustuslain muuttamista EU:n jäsenyyden mahdollistamiseksi. 
Jotta kansanäänestyksen tulos on pätevä, äänestysaktiivisuuden tulee olla vähintään 33 %.
Tausta.
EU ja Moldova allekirjoittivat lähentymissopimuksen jo vuonna 2014. Moldova pani virallisen jäsenhakemuksensa vireille maaliskuussa 2022 Venäjän hyökättyä Ukrainaan. Viralliseksi jäsenehdokkaaksi Moldova hyväksyttiin kesäkuussa 2022. Moldova on asettanut tavoitteekseen päästä EU:n jäseneksi vuonna 2030. 21. maaliskuuta 2024 parlamentti hyväksyi äänin 54–0 julkilausuman, jossa kannatettiin unioniin liittymistä. Kaikki opposition edustajat boikotoivat äänestystä ulosmarssilla.
Presidentti Maia Sandu kertoi aikeista järjestää kansanäänestyksen EU-jäsenyydesta joulukuussa 2023. Kansanäänestyksen päivämäärä ilmoitettiin vasta toukokuussa 2024.
Kansanäänestyksen järjestämiseksi valtio budjetoi 37 miljoona leua.
Kysymys.
Kansanäänestyksessä äänestäjiltä esitetään seuraava kysymys (johon äänestäjä vastaa joko "kyllä" tai "ei"):Susțineți modificarea Constituției în vederea aderării Republicii Moldova la Uniunea Europeană?
Kampanjointi.
Presidentti Sandu on kertonut kampanjoivansa EU:hun liittymisen puolesta.
Gagauzian kuvernööri Evghenia Guțul ei kannata EU:hun liittymistä ja ilmoitti kannattavansa mm. kielletyn Șor-puolueen johtamaa Victorie-nimistä blokkia, joka kampanjoi unioniin liittymistä vastaan.
Lahjussyytteet.
Lokakuun alussa Moldovan viranomaiset syyttivät Venäjää äänestäjien lahjomisyrityksestä. Poliisin mukaan Venäjältä oltiin siirretty Moldovaan 15 miljoonaa Yhdysvaltain dollaria, joka oli poliisin mukaan tarkoitus jakaa 100 000 äänestäjän kesken, jotta nämä äänestäisivät EU-jäsenyyttä vastaan.
Tulokset ja jälkipyykki.
Presidentti Sandun mukaan Moldovan viranomaisilla on todisteita siitä, että 300 000 ääntä oli ostettu. Hän sanoi, että "rikolliset ryhmät yhteistyössä ulkomaisten vihamielisten voimien kanssa" ovat vaikuttaneet vaaleihin. Transnistriassa ollut BBC:n toimittaja kertoi nähneensä tilanteen, jossa paikallinen nainen kysyi vaalitarkkailijoilta suoraan, mistä hän saisi hänelle luvatun äänestysmaksun käteisenä. Suomesta vaalitarkkailijaksi oli saapunut mm. Pekka Haavisto, jonka mukaan syytökset vaalivaikuttamisesta ovat uskottavia.
Äänestysaktiivisuus kansanäänestyksen kohdalla oli 51,5 %.
Noah Creshevsky

Noah Creshevsky (alun perin "Gary Cohen"; 31. tammikuuta 1945 Rochester – 3. joulukuuta 2020 Manhattan) oli yhdysvaltalainen säveltäjä.
Creshevsky aloitti pianonsoiton opiskelun 6-vuotiaana. Hän opiskeli Lukas Fossin johdolla University at Buffalossa, josta sai kandidaatin oppiarvon. Hän sai lisäksi opetusta Nadia Boulangerilta École normale de musique de Parisissa. Creshevsky jatkoi vuonna 1966 opintojaan Juilliard Schoolissa, jossa häntä opetti Luciano Berio. Hän valmistui maisteriksi sävellyksessä vuonna 1968. Creshevsky opetti 1960-luvun lopussa Juilliard Schoolissa ja myöhemmin muun muassa Brooklyn Collegessa, josta jäi eläkkeelle vuonna 2000. Hän johti Brooklyn Collegen tietokonemusiikin keskusta 1990-luvulla. Lisäksi Creshevsky opetti Hunter Collegessa ja vierailijana Princetonin yliopistossa.
Creshevsky sävelsi hyperrealistista musiikkia. Esseessään "Hyperrealism, Hyperdrama, Superperformers and Open Palette" hän määritteli hyperrealistisen musiikin elektroakustiseksi musiikiksi, joka muodostui ympäristössä esiintyvistä äänistä ("-realismi") liioitellen käsiteltyinä ("hyper-"). Creshevsky osallistui 1960–1970-luvuilla aktivismiin muun muassa johtamalla Hall Overtonin kanssa Vietnamin sodan vastaisen konsertin. Hänen teoksiaan julkaistiin äänitettyinä useilla levymerkeillä. Creshevsky sai muun muassa National Endowment for the Artsin tuen.
Creshevsky kuoli kotonaan Manhattanilla virtsarakon syöpään 75-vuotiaana. Hän eli yhdessä miehensä David Sachsin kanssa 42 vuoden ajan. Creshevsky kieltäytyi kolme kuukautta ennen kuolemaansa kystektomiasta. Hänet haudattiin toiveensa mukaisesti joukkohautaan Heart Islandille. Creshevsky lahjoitti henkilökohtaisen arkistonsa New York Public Library for the Performing Artsille.
Humphry Repton

Humphry Repton (21. huhtikuuta 1752 Bury St. Edmunds, Suffolk – 24. maaliskuuta 1818 Lontoo) oli englantilainen maisema-arkkitehti ja kirjailija. 
Nuoruus.
Reptonin isä oli hyvin toimeentuleva verovirkailija. Perhe muutti ensin Norwichiin. Repton lähetettiin 12-vuotiaana Hollantiin opiskelemaan kaupan alaa. Hän palasi takaisin Englantiin, jossa hän oli kisällinä tekstiilikauppiaalle. Hän avioitui Mary Reptonin kanssa ja perusti oman yrityksen. Hänen vanhemmat menehtyivät vuonna 1778. Repton sain pienen perinnön, jonka turvin hän osti pienen maalaistilan Norfolkin Susteadissa. Hän kokeili eri ammatteja, mutta hän ei kokenut niitä omakseen.
Maisemasuunnittelijaksi.
Reptonin perheessä oli neljä lasta ja perhe muutti Essexin Romfordiin vuonna 1788, josta hän osti pienen mökin. Repton oli tuolloin 38-vuotias. Repton vetäytyi maaseudun rauhaan, jossa hän mieltyi maisemasuunnitteluun.
Repton tutustui aiemmissa ammateissaan merkittäviin ja varakkaisiin henkilöihin. Suhteista oli merkittävää hyötyä, kun hän siirtyi maisemasuunnittelijaksi. 
Reptonia pidetään Lancelot 'Capability' Brownin seuraajana ja merkittävänä englantilaisena maisema-arkkitehtinä. Reptonia, Brownia ja William Kentiä pidetään huomattavina maisemasuunnittelijoina. 
Reptonin ura alkoi siitä, kun hän pyysi Portlandin herttua William Cavendish-Bentinckiä ja Leicesterin ensimmäistä jaarlia Thomas Cokea tukemaan hänen uraa. Reptonilla ei ollut muodollista koulutusta, jonka takia hän teki yhteistyötä muiden ammattilaisten kanssa. Hänen poika John Adey Repton valmistui arkkitehdiksi, joka työskenteli Reptonin kanssa. 
Repton suunnitteli ja toteutti hankkeita Englannin aatelistolle ja varakkaille maanomistajille. Hän toteutti yhteensä noin 400 maisemapuutarhaa.
Herlevin sairaala

Herlevin sairaala () on Herlevin kunnassa Kööpenhaminan lähellä Tanskassa sijaitseva aluesairaala, joka on valmistunut vuonna 1976. Sen 25-kerroksinen torniosa oli pitkään maan korkein rakennus. Vuonna 2021 sen ohitti Aarhusiin rakennettu Lighthouse-pilvenpiirtäjä ja tällä hetkellä se on Tanskan kolmanneksi korkein rakennus.
Päätös Herlevin sairaalan rakentamisesta tehtiin vuonna 1966 ja se valmistui vuonna 1975. Vuonna 2015 Herlevin ja Gentoften sairaalat yhdistettiin, ja ne toimivat nyt kahdessa eri paikassa saman hallinnon alaisuudessa. 
Herlevin sairaala on yksi Tanskan suurimmista, työllistäen 4 500 henkilöä ja koostuen 22 osastosta, jotka tarjoavat hoitoa lähes kaikille sairauksille. Tämä sairaala on yksi neljästä pääkaupunkiseudun aluesairaalasta, jotka vastaavat akuuttihoidosta ja päivystyksestä. Herlevin sairaala toimii paikallissairaalana 425 000 asukkaalle Ballerupin, Gladsaxen, Herlevin, Egedalin, Rødovren, Furesøn, Gentoften, Lyngby-Taarbaekin ja Rudersdalin alueilla. Tietyillä erikoisaloilla sairaala palvelee 700 000 asukasta koko pääkaupunkiseudulla, ja syöpätautien hoidossa se palvelee myös pääkaupunkiseudun ulkopuolisia potilaita.
Anton Carl Illum

Anton Carl Illum, synt. Pedersen (5. heinäkuuta 1863 – 22. huhtikuuta 1938) oli tanskalainen liikemies, joka perusti nimeään kantavan tavaratalon Kööpenhaminan Østergadelle eli Strøgetin varrelle vuonna 1891. Hyvän asiakaspalvelun, laajan valikoiman ja tilastomenetelmien hyödyntämisen ansiosta siitä tuli menestynyt. Se on nykyisin Kööpenhaminan suosituimpia.
Illum syntyi 5. heinäkuuta 1863 Åstrupissa lähellä Faaborgia. 15-vuotiaana hän toimi oppipoikana Vejlessä sijaitsevassa lyhyttavarakaupassa, minkä jälkeen hänestä tuli prokuristi ja myöhemmin virkailija Horsensissa. Myöhemmin hän työskenteli varastovirkailijana Hampurissa sijaitsevassa yrityksessä, josta hän eteni vähitellen Tanskassa kiertäväksi myyntimieheksi. Vuonna 1888 hän muutti nimensä syntymänimensä Pedersenin Illumiksi. Illum kuoli laivalla Fidžin lähellä 22. huhtikuuta 1938, ja hänet on haudattu Vedbækiin.
Eligius Olsoni

Herman Eligius Olsoni (1. joulukuuta 1823 Ruskeala – 13. marraskuuta 1889 Muolaa) oli suomalainen virkamies ja suomalaisen virkakielen kehittäjä.
Henkilöhistoria.
Olsonin vanhemmat olivat veronkirjoittaja, maanviljelijä Anders Johan Olsoni ja Anna Wilhelmina Westzynthius ja puoliso vuodesta 1853 Rosalie Elisabet Nordström (1834–1911). Juristi, pormestari Alcides Olsoni oli heidän poikansa. Eligius Olsoni harjoitti yliopisto-opintoja 1854–1855, mutta ei suorittanut mitään loppututkintoa. Hän sai pätevyyden lääninkamreerin, kruununvoudin ja muihin vastaaviin virkoihin 1855. Olsoni oli Leppävirran sijaisnimismies 1846, Mikkelin lääninhallituksen ylimääräinen kanslisti vuodesta 1847, Juvan itäisen piirin nimismies vuodesta 1852 ja Puumalan nimismies ja Viipurin lääninhallituksen varalääninkamreeri vuodesta 1861. Suomen kielen kääntäjä ja Äyräpään ja Muolaan kruununvouti hän oli vuodesta 1882. Hän toimi virkakielikomitean puheenjohtajaja 1882–1883. Olsoni oli myös
Viipurin Suomalaisen Kirjallisuusseuran puheenjohtaja 1865–1867 ja Suomalaisen Kirjallisuuden Seuran ja Kansanvalistusseuran jäsen. Olsonin johdolla toiminut virkakielikomitea julkaisi Ruotsalais-suomalaisen laki- ja virkakielen sanaston 1883 ja Olsonille myönnettiin ansioistaan Pyhän Stanislauksen ritarikunnan 2. luokan ritarimerkki. Olsonilla oli muita komiteajäsenyyksiä. Hän omisti perheensä asuinpaikkana Pohjolan kartanon Nuijamaalla.
Azzun

Azzun () on kylä Palestiinan Länsirannalla Qalqiliyan kaupungin itäpuolella. Sen asukasluku oli vuonna 2024 arviolta 10 699.
Maantiede.
Azzun sijaitsee Palestiinan Länsirannalla Qalqiliyan kuvernoraatissa noin 7-9 km Qalqiliyan kaupungista itään. Nykyisen Azzunin alue käsittää myös Izbat at Tabibin ja Islan kylät. Azzunin naapuripaikkakuntia ovat Kafr Laqif idässä, Kafr Thulth etelässä, An Nabi Elyas lännessä, sekä Jayys ja Khirbet Sir pohjoisessa. Kaupungista itään kulkee Wadi Qana. Alueen korkeus merenpinnasta on 226–244 metriä.
Vuoden keskilämpötila Azzunissa on 19°C. Keskimääräinen vuotuinen sadanta on 587–689 mm.
Historia.
Nykyiseen Azzuniin on viitattu aikanaan nimellä Ein al-Ezz, mikä viittaa paikalla sijainneeseen lähteeseen ja sen ympäristön hedelmäpuihin. Izbat at Tabibin kylän nimi on puolestaan johdettu tiluksia tarkoittavasta sanasta izbat ja tabib tarkoittaa lääkäriä. Nimi viitannee atTabibin suvun perustajaan. Paikkakunta on perustettu joidenkin lähteiden mukaan vuonna 1187. Sen asukkaiden sanotaan tulleen muualta Palestiinasta, sekä Hijazin alueelta. Palestine Exploration Fundin Survey of Western Palestine kirjoitti 1870-luvulla paikalla olleita maatilojen vartiotorneja, joita kuvailtiin erityisen vanhoiksi.
Israelin miehitettyä Länsirannan osa aikanaan Azzuniin kuuluneista maista liitettiin Ma'ale Shomronin siirtokuntaan. Aikaisemmin itsenäisesti hallitut Izbat at Tabibin ja Islan kylät liitettiin Azzuniin vuonna 2012.
Väestö.
Qalqiliyan asukasluku oli Palestiinan tilastokeskuksen mukaan vuonna 2024 arviolta 10 699. Vuonna 2017 vastaava lukema oli 9 189.
Márton Dárdai

Márton Dárdai (s. 12. helmikuuta 2002 Berliini, Saksa) on saksalais-unkarilainen jalkapalloilija, pelipaikaltaan keskuspuolustaja. Hän on vuodesta 2012 pelannut saksalaisseura Hertha Berlinin junioreissa ja vuodesta 2020 edustusjoukkueessa. Hän on pelannut Saksan nuorisomaajoukkueissa ja vuodesta 2024 Unkarin A-maajoukkueessa.
Dárdai pelasi Hertha Berlinin edustusjoukkueessa ensimmäiset bundesliigaottelunsa marraskuussa 2020, ja helmikuun 2021 jälkipuolelta lähtien hän pääsi usein avauskokoonpanoonkin. Hän pelasi ensimmäisellä kaudellaan 12 bundesliigaottelua, toisella 12 ja kolmannella 17. Ainoan pääsarjamaalinsa hän on tehnyt helmikuussa 2023 Borussia Mönchengladbachia vastaan. Kaudella 2023–2024 Dárdai on kuulunut Hertha Berlinin vakiokokoonpanoon 2. Bundesliigassa.
Dárdai pelasi Saksan alle 16-, alle 17-, alle 19- ja alle 21-vuotiaiden maajoukkueissa. Hän pelasi joukkueensa kaikki kolme ottelua alle 17-vuotiaiden EM-kilpailuissa 2019 ja yhden ottelun alle 21-vuotiaiden EM-kilpailuissa 2023.
Dárdai pelasi Unkarin A-maajoukkueessa ensimmäisen kerran maaliskuussa 2024 ystävyysotteluissa Turkkia ja Kosovoa vastaan.
Eugen Bracht

Eugen Felix Prosper Bracht (1842 Morges – 1921 Darmstadt) oli saksalainen taidemaalari. Hän opiskeli Darmstadtissa, Karlsruhessa ja Düsseldorfissa Hans Guden oppilaana. Hän herätti aluksi huomiota tunnelmallisilla ja luonnonmukaisilla kuvillaan Lüneburgin nummilta.
Bracht matkusti 1880 orienttiin, Egyptiin, Syyriaan ja Palestiinaan, ja sai matkalta voimakkaita vaikutteita taiteeseensa, muun muassa värien käyttö voimistui. Bracht on myös maalannut useita teoksia Italiasta ja alppiseuduilta. Toimittuaan 1882–1901 maisemamaalauksen opettajana Berliinin taideakatemiassa Bracht siirtyi opettajaksi Dresdeniin. Viimeisissä maalauksissaan Bracht lähenee Worpswede-koulukuntaa.
Gamalost

Gamalost (ts. Gamelost, Gamalast) on norjalainen lehmän maidosta tehty juusto. Sitä valmistetaan Hardangerin ja Sognin alueella. Se on tyypiltään kiinteä ja sinisuoninen juusto ja se on rakenteeltaan rakeinen. Sen väri on ruskeankeltainen. Se on aromaattinen ja maultaan terävä. Sitä myydään lähinnä Norjassa. Se säilyy pitkään huoneen lämmössä. Sen kuori on kypsytetty Mucor-, Rhizopus- tai Penicilliummuotilla.
Salpausselkä Geopark

Salpausselkä Geopark on UNESCOn Global Geopark -ohjemaan Suomessa kuuluva geopuisto.
Salpausselkä Geopark hyväksyttiin joukkoon 13. huhtikuuta 2022. Salpausselkä Geopark koostuu Lahden, Hollolan, Asikkalan, Heinolan, Sysmän ja Padasjoen kuntien alueista. Alueella sijaitsevat esimerkiksi Päijänteen kansallispuisto, Tiirismaan alue, Kelvenne, Pulkkilanharju, Paistjärven suojelualue, Kammiovuori, Vesijaon luonnonpuisto, Koreakoivu ja Kutajärvi .
Lahden kaupunki.
Lahden kaupunginkin kuuluu Salpausselän geoparkiin.
Enonsaari Vesijärvellä.
Enonsaari on Hollolan kunnan ja Lahden kaupungin rajalla Päijänteellä Vääksyn kanavan eteläpuolella Päijänteen eteisimmässä osassa Vesijärvellä. Enonsaareen rakennettiin huvila-asutusta jo 1900-luvun alussa. Myöhemmin, sinne rakennettiin lisää mm. järjestöjen jäsenille vapaa-ajanasuntoja kesiksi. Enonsaaren itäpuolen rannalta kalastetaan tavanomaisia kalalajeja. Henkilövesiliikenteestä Enonsaarelle Hollolasta ja Lahdesta vastaa 1987 perustettu Tiirismaan Laivat. Liikenne alkaa kesäkuisin ja päättyy syyskuisin. 2024 liikennöi M/S Kymppi. 
Lahden urheilukeskus.
Lahden urheilukeskus tai markkinointinimeltään Lahden stadion sijaitsee Salpausselän harjujen ympäröimänä. Siellä pidetään vuosittain Salpausselän talviurheilukilpailut. Samalla alueella on myös Lahden kaupunginmuseon Hiihtomuseo.
Lehmusreitti.
Lehmusreitti on kokonaisuudessaan 13 kilometriä pitkä reitti Lahden kaupungin keskustassa ollen myös ympäröivillä mäillä. Sen varrella ovat:
Linnaistensuo.
Linnaistensuon luonnonsuojelualuetta on alettu suojella jo vuodesta 1982 alkaen. Osittaian alkaneiden ojitusten myötä, mitkä keskeytyivät suojelupäätöksestä, oli alueelle muodostunut kaikkiaan 15 suotyyppiä.
Muuta.
&lt;mapframe height="350" width="300" latitude="62.5" longitude="26" zoom="5" text="Rokua (magenta), Lappajärvi (sininen), Lauhanvuori-Hämeenkangas (syaani), Saimaa (vihreä) ja Salpausselkä (punainen)"&gt;
 "type": "ExternalData",
 "service": "geoshape",
 "ids": "Q986327,Q985447,Q984936",
 "type": "ExternalData",
 "service": "geoshape",
 "ids": "Q5980,Q5983,Q6020,Q6171",
 "type": "ExternalData",
 "service": "geoshape",
 "ids": "Q5986,Q1009634,Q990569,Q5991,Q1010034,Q5992,Q990563,Q953070,Q999264",
 "type": "ExternalData",
 "service": "geoshape",
 "ids": "Q211020,Q181854,Q190583,Q1000117,Q1009610,Q1009622,Q1025694,Q368997,Q1025700",
 "type": "ExternalData",
 "service": "geoshape",
 "ids": "Q28911,Q990578,Q730285,Q849934,Q988280,Q1025720",
]
&lt;/mapframe&gt;
Pohjoismaiden 15 geoparkista viisi on Suomessa: Rokua Geopark, Lauhanvuori-Hämeenkangas Geopark, Saimaa Geopark, Salpausselkä Geopark ja Kraatterijärvi Geopark, mikä on Lappajärvellä.
Ruskovanga

Ruskovanga ("Schetba rufa") on vangoihin kuuluva lintulaji. Lajia tavataan Madagaskarilla.
Koko ja ulkonäkö.
Ruskovanga kasvaa noin 20 cm pitkäksi. Sukupuolet eroavat hieman toisistaan ulkonäöltään. Ruskovangakoiraan pää ja rinta ovat mustat, mutta naaraan kurkku ja rinta ovat valkoiset. Lajin selkä, siivet ja pyrstö ovat punaruskeat. Linnun vatsa on valkoinen. 
Levinneisyys ja elintavat.
Ruskovangaa tavataan Madagaskarin länsi-, pohjois- ja itärannikolta. Lajin elinympäristöä ovat niin kuivat kuin sademetsätkin. Se liikkuu useimmiten yksin tai pareittain, mutta voi toisinaan liittyä myös sekaparviin. Ruskovangan ravintoa ovat hyönteisten lisäksi pienet selkärankaiset eläimet. Laji rakentaa pesän puuhun oksanhaaraan.
Gudbrandsdalsost

Gudbrandsdalsost on norjalainen juusto, joka on Norjassa erittäin suosittu. Se on tyypiltään herajuusto. Se on rakenteeltaan kiinteä, maultaan mieto ja se tuoksuu karamellille. Se on väriltään kullanruskeaa. Se tehdään herasta keittämällä, jolloin mukana on myös maitoa ja kermaa. Kun keittämällä on saatu aikaan ruskea massa, siitä tehdään juustopaloja. Gudbrandsdalsostia käytetään aamiaisella paahtoleivän tai vohvelin kanssa. Sitä käytetään myös ruoanlaitossa salaateissa, kastikkeissa ja jälkiruoissa. Se sisältää lehmän ja vuohen maitoa.
Merilä

Merilä on sukunimi, joka on muun muassa seuraavilla suomalaisilla henkilöillä:
Yleisyysharha

Yleisyysharha (myös käsitteillä esiintymisharha ja frekvenssi-illuusio), joka tunnetaan myös nimellä Baader–Meinhof-ilmiö, on kognitiivinen vinouma, jossa henkilö huomaa tietyn käsitteen, sanan tai asian esiintyvän näennäisesti useammin sen jälkeen, kun on ensimmäisen kerran kiinnittänyt siihen huomiota.
Tämä johtaa uskomukseen, että kyseinen asia alkaa esiintyä yhtäkkiä useammin. Ilmiö on seurausta lisääntyneestä tietoisuudesta tiettyä lausetta, ideaa tai esinettä kohtaan, kuten esimerkiksi tietyn kappaleen kuulemiseen useammin tai punaisten autojen yhtäkkiselle huomaamiselle kaikkialla.
Nimi "Baader–Meinhof-ilmiö" syntyi vuonna 1994, kun eräs verkkokeskustelupalstan käyttäjä huomasi saksalaisen terroristiryhmän Baader-Meinhofin (Punainen armeijakunta) nimen toistuvan usein sen jälkeen, kun hän oli ensimmäisen kerran kuullut siitä. Hän kirjoitti kokemuksestaan keskustelupalstalla, mikä sai muut käyttäjät jakamaan omia samankaltaisia kokemuksiaan, ja näin ilmiö sai laajempaa tunnustusta. Termi "frekvenssi-illuusio" vakiintui käyttöön vuonna 2005, kun Stanfordin yliopiston kielitieteen professori Arnold Zwicky kirjoitti siitä blogissaan.
Lawrence Wong

Lawrence Wong Shyun Tsai (; s. 18. joulukuuta 1972) on singaporelainen poliitikko ja toukokuusta 2024 maan pääministeri. Hän edustaa kansan toimintapuoluetta.
Wongin isä syntyi Hainanilla ja muutti nuorena Malesiaan ja myöhemmin Singaporeen työskennelläkseen myyjänä. Hänen äitinsä työskenteli opettajana. Wong on suorittanut taloustieteen kandidaatintutkinnon Wisconsinin yliopistossa Madisonissa ja maisterintutkinnon Michiganin yliopistossa, minkä lisäksi hän on suorittanut hallintotieteiden maisterintutkinnon Harvardin yliopiston Harvard Kennedy Schoolissa.
Ennen poliittista uraanss Wong toimi virkamiehenä kauppa- ja teollisuusministeriössä, valtiovarainministeriössä ja terveysministeriössä. Vuodesta 2005 lähtien hän toimi pääministerin yksityissihteerinä. Vuonna 2008 hänet nimitettiin energiamarkkinaviranomaisen varajohtajaksi ja vuonna 2009 johtajaksi. Hänet valittiin Singaporen parlamenttiin vuonna 2011, jolloin hänet myös nimitettiin opetus- ja puolustusasioiden apulaisministeriksi. Hän toimi myöhemmin kulttuuri-, yhteisö- ja nuorisoministerinä, kansallisen kehityksen ministerinä, Covid-19-työryhmän puheenjohtajana, opetusministerinä ja valtiovarainministerinä, kunnes vuonna 2022 hänet nimitettiin varapääministeriksi.
Wong nimitettiin vuodesta 2004 pääministerinä toimineen Lee Hsien Loongin seuraajaksi, ja hän vannoi virkavalansa 15. toukokuuta 2024.
Jarno ja minä

Jarno ja minä on Yleisradion vuonna 2024 julkaisema televisiosarja, joka perustuu suomalaisen ratamoottoripyöräilijän Jarno Saarisen elämään 1960- ja 1970-lukujen vaihteessa. Sen on ohjannut ruotsalainen Simon Kaijser, käsikirjoittanut Sami Keski-Vähälä ja tuottanut Timo Vierimaa. Sen pääosissa ovat Tom Rejström, joka näyttelee Jarnoa ja Saana Koivisto, joka näyttelee Soilia, Jarnon tyttöystävää. 
Se on kuvattu Suomessa, Italiassa, Kroatiassa ja Sloveniassa.
Jules Cotard

Jules Cotard (1. kesäkuuta 1840 Issoudun – 19. elokuuta 1889 Vanves) oli ranskalainen neurologi ja psykiatri. Hän kuvasi Cotardin oireyhtymän, jota esiintyy yleisimmin psykoosisairauksissa, mutta joskus myös elimellisten muutosten seurauksena.
Cotard opiskeli Pariisin yliopistossa. Hän sai lääketieteen tohtorin oppiarvon vuonna 1868. Hän toimi sotilaskirurgina Saksan–Ranskan sodassa. Vuonna 1871 Cotard aloitti työskentelyn Charles Lasèguen johtamalla klinikalla Pariisissa. Vuodesta 1874 hän työskenteli yksityisenä lääkärinä Vanvesissa. Cotard toimi Société médico-psychologiquen puheenjohtajana. Hän teki uusia havaintoja aivoatrofiasta ja diabeteksen aiheuttamaan hyperglykemiaan liittyvistä tajunnan muutoksista. Cotard kuoli 49-vuotiaana kurkkumätään.
Milos Kerkez

Milos Kerkez (s. 7. marraskuuta 2003 Vrbas, Serbia ja Montenegro) on unkarilainen jalkapalloilija, pelipaikaltaan vasen laitapuolustaja. Hän edustaa Englannin Valioliigassa pelaavaa Liverpoolia. Hän on pelannut vuodesta 2022 Unkarin A-maajoukkueessa.
Seurajoukkueura.
Kerkez pelasi juniorina vuoteen 2014 saakka Serbiassa ja siirtyi sitten Itävaltaan ja vuonna 2019 Unkariin. Aikuisten sarjoissa hän aloitti Győrin joukkueessa Unkarin toisella sarjatasolla kaudella 2020–2021. Hän siirtyi helmikuussa 2021 italialaiseen AC Milaniin ja pelasi seuran juniorijoukkueessa. 
Tammikuussa 2022 hän siirtyi alankomaalaiseen AZ Alkmaariin, jossa hän pelasi aluksi nuorten joukkueessa Eerste divisiessä. Kaudella 2022–2023 hän pelasi avauskokoonpanossa 33 Eredivisie-ottelua ja teki niissä kolme maalia. Konferenssiliigan 11 ottelussa hän teki kaksi maalia.
Kesällä 2023 Kerkez siirtyi englantilaiseen Bournemouthiin. Hän pelasi kaudella 2023–2024 Valioliigassa 28 ottelua, joissa hän oli 22 kertaa avauskokoonpanossa. Ensimmäisen valioliigamaalinsa hän teki Wolverhampton Wanderersia vastaan 30. marraskuuta 2024 ja toisen Newcastle Unitedia vastaan 18. tammikuuta 2025. Kaudella 2024–2025 hän pelasi avauskokoopanossa kaikki 38 valioliigaottelua.
Kesäkuussa 2025 Kerkez siirtyi Bournemouthista saman sarjan Liverpooliin 40 miljoonan punnan siirtosummalla. Hän allekirjoitti Liverpoolin kanssa viisivuotisen sopimuksen.
Maajoukkueura.
Kerkez pelasi Unkarin alle 17- ja alle 21-vuotiaiden maajoukkueissa. Hän pelasi Unkarin A-maajoukkueessa ensimmäisen kerran syyskuussa 2022 Kansojen liigan otteluissa Saksaa ja Italiaa vastaan. Hän pelasi vuonna 2023 seitsemän Unkarin kahdeksasta EM-karsintaottelusta mutta oli viimeisestä ottelusta poissa edellisessä, Bulgariaa vastaan pelatussa ottelussa tulleen ulosajon aiheuttaman pelikiellon vuoksi. Hän oli EM-kilpailuissa 2024 avauskokoonpanossa Unkarin kaikissa kolmessa ottelussa, ja hänet otettiin jokaisessa ottelussa vaihtoon toisen jakson loppupuolella. Hän on pelannut heinäkuun 9. päivään 2025 mennessä 23 A-maaottelua, joista 21 ottelua avauskokoonpanossa.
Frank Brangwyn

Frank William (Guillaume François) Brangwyn (12. toukokuuta 1867 – 11. kesäkuuta 1956) oli englantilainen taidemaalari ja kaivertaja. Isänsä siirryttyä Englantiin hän sai South Kensingtonin kouluissa ja William Morrisin työpajoissa taideteollisen ensi opetuksen. Kolmen vuoden ajan hän kopioi, piirsi ja siirsi piirustuksia kankaalle. Syvimmät jäljet Brangwynin taiteelliseen kehitykseen kuitenkin jättivät laajalle ulottuvat matkat Euroopan mantereelle ja Lähi-itään. Brangwynin värikkäät ja dekoratiiviset maalaukset tuovat mieleen itämaiset matot, ja itä- ja etelämaalaisia aiheetkin usein ovat.
Brangwynin mieliaiheita ovat käsityöläisen ja mekaanikon työt, esimerkkinä maalaus "Kauppa ja merenkulku" Lontoon pörssissä. Hänen neljä dekoratiivista maalaustaan Venetsian kansainvälisen näyttelyn englantilaisessa taidesalissa 1905 menivät Leedsin museoon. Brangwyn kutsuttiin 1895 Pariisiin koristamaan yhdessä Louis Bonnierin kanssa Maison de l’Art Nouveau -taidesalonkia, ja samalla hän teki yksityisillekin koristeellisia seinämaalauksia. B. Besnardille hän suunnitteli "Le Roi du Chantier" -nimisen gobeliinin mallin. Värillä piirtäminen on Brangwynin taiteelle ominaista, mutta myös hänen kaiverruksensa ja kivipiirroksensa olivat kysyttyjä. Hän on kuvittanut muun muassa Walter Scottin romaaneja, "Don Quijoten" ja "Tuhannen ja yhden yön tarinoita".
Sivukanavahyökkäys

Sivukanavahyökkäys tarkoittaa tietoturvaan kohdistuvaa hyökkäystä, joka hyödyntää salausjärjestelmän vuotamaa tietoa. Esimerkkejä ovat ajoitus, virrankäyttö ja sähkömagneettiset tai akustiset päästöt.
Tietotekniikka perustuu kerroksille abstraktioita, jotka helpottavat suunnittelua. Hyökkääjä voi joissakin tapauksissa havainnoida eri kerroksien välisiä sivuvaikutuksia, jotka voivat rikkoa järjestelmän luottamusrajoja ja vuotaa tietoa sivukanavassa. Esimerkiksi toisen maailmansodan aikaan havaittiin kaukokirjoittimesta lähtevän sähkömagneettista vuotoa, jonka vuoksi sen ympärille oli varattava tyhjää tilaa. Vuonna 2004 esiteltiin keinoa kaapata kuva näyttökaapelista seuraamalla sähkömagneettista vuotoa. Matriisitulostimet päästävät ääntä, jonka perusteella tutkijat ovat onnistuneet toistamaan tulostimen kirjoittaman englanninkielisen tekstin. Vuonna 2001 esiteltiin keino seurata käyttäjän näppäinpainalluksia seuraamalla lähetettävien verkkopakettien ajoitusta. Menetelmä vähensi salasanan murtamiseen käytettävää työmäärää ja SSH-protokollaan ehdotettiin muutoksia.
Biddya

Biddya () on pikkukaupunki Palestiinan Länsirannalla Salfitin kaupungin länsipuolella. Sen asukasluku vuonna 2024 oli arviolta 12 171.
Maantiede.
Biddya sijaitsee Palestiinan Länsirannalla Salfitin kuvernoraatissa. Salfitin kaupunki sijaitsee noin 10 kilometriä Biddyasta kaakkoon. Biddyan naapuripaikkakuntia ovat Qarawat Bani Hasan ja Sarta idässä, Kafr ad-Dik etelässä, Sanniriya, Rafat, Az-Zawiya ja Mas-ha lännessä, sekä Kafr Thulth pohjoisessa. Kaupungin ympärillä on kaksi Israelin siirtokunta-aluetta, Ariel etelässä , sekä Sha'arei Tikva ja Elkana lännessä. Alueen korkeus merenpinnasta on 359 metriä.
Vuoden keskimääräinen lämpötila on 19°C. Vuotuinen keskmääräinen sadanta on 609,4 mm.
Historia.
Biddyan nimi viittaa lähiseudun runsaisiin oliivipuihin ja seutu on ollut tunnettua oliiviöljyn tuotantoaluetta. Nimen juuri "Bidd" on arameaa ja tarkoittaa öljyn puristuksessa käytettävää painavaa oksaa. "Al-Bidda" viittaa näin suoraan öljynpuristamoon. Perinteen mukaan Biddyan asukkaat ovat peräisin Hidjazin alueelta ja he saapuivat Palestiinaan Rooman valtakunnan kaudella asettuen ensin Askaloniin ja lopulta nykyiseen Biddyaan, jossa he ottivat sukunimen "Salamah". Osa asukkaista on peräisin Deir Tarifista läheltä Ramlaa ja Deir Istriasta läheltä Salfitia. Palestine Exploration Fundin "The Survey of Western Palestine" vuodelta 1881 huomioi sen keskikokoisena kylänä, jonka rakennukset on tehty kivestä. Kylää ympäröivät oliivipuutarhat ja sen oletettiin olevan hyvin vanha paikkakunta.
Oslo II -sopimuksen myötä suurin vain pieni osa kylän maista liitettiin palestiinalaishallinnon alaiseen alue B:hen. Suurin osa sen maista on suoraan Israelin hallinnon alue C:n alaisuudessa. kylän viljelysmaita on liitetty Israelin siirtokuntiin. 
Väestö.
Palestiinan tilastokeskuksen arvion mukaan Biddyan asukasluku oli vuonna 2024 12 171. Vuonna 20017 vastaava lukema oli 10 360.
Anosognosia

Anosognosia eli sairaudentunnottomuus on neuropsykiatrinen oire, josta kärsivä ei tiedosta neurologista häiriötään tai psykiatrista sairauttaan. Kyvyttömyyttä tunnistaa oireitaan voivat aiheuttaa eri sairauksista, vammoista tai myrkytyksistä johtuvat aivotoiminnan häiriöt tai aivojen rappeumamuutokset. Termiä "anosognosia" käytti tiettävästi ensimmäisenä neurologi Joseph Babinski viitatessaan vuonna 1914 tapauksiin, joissa vasemmanpuoleisesta halvauksesta kärsineillä potilailla esiintyi tiedostamattomuutta tilanteesta.
Anosognosiaa esiintyy vähintään puolilla skitsofreenikoista ja noin 40 %:lla kaksisuuntaisesta mielialahäiriöstä kärsivistä. Sairaudentunnottomuus voi aiheuttaa hoitovastaisuutta ja johtaa määrätyn lääkityksen laiminlyömiseen. Anosognosia esiintyy myös suurimmalla osalla Alzheimerin tautia sairastavista. Lievään kognitiiviseen heikentymiseen sairaudentunnottomuus liittyy 60 %:ssa tapauksista. Aivoverenkiertohäiriöpotilaista keskimäärin 30 %:lla esiintyy puutteellista oireiden tiedostamista. Puutteellinen oiretiedostus heikentää aivoverenkiertohäiriön ennustetta hidastamalla hoitoon hakeutumista. Anosognosiaa on pidetty yleisempänä vasemman- kuin oikeanpuoleisissa halvauksissa. Muita sairauksia ja tilanteita, joissa sairaudentunnottomuutta esiintyy, ovat muiden muassa anoreksia, Huntingtonin tauti, tapaturmaiset vammautumiset, häkämyrkytys, aivokasvaimet ja aivokuume.
Sairaudentunnottomat ihmiset saattavat peitellä oireitaan ja keksiä niille vaihtoehtoisia selityksiä. Sairaudentunnottomuus voi myös olla osittaista, jolloin sairastunut henkilö tunnistaa osan oireistaan, mutta ei koko oirekirjoa. Anosognosia on eri asia kuin kieltäminen psykologisena puolustusmekanismina. Äärimmäisen harvinaisena anosognosian muotona tunnetaan Antonin oireyhtymä, jossa ihminen ei tiedosta sokeuttaan.
Marietta (nimi)

Marietta on naisen etunimi. Se on Maria-nimen italialainen hellittely- eli deminutiivimuoto.
Digi- ja väestötietoviraston mukaan Suomessa on toukokuuhun 2024 mennessä tilastoitu noin 340–350 Marietta-nimistä naista.
Nimipäivä.
Vuosina 1986–1992 Marietalla oli Ruotsin almanakassa nimipäivä 1. helmikuuta.
Johan August Brinell

Johan August Brinell (1849–1925) oli ruotsalainen metallurgi. Hän oli vuodesta 1903 tukholmalaisen Järnkontoret-liikkeen yli-insinöörinä. Hän oli maineikas rauta- ja varsinkin teräslajien tuntija ja tutkija. Hän julkaisi laajoja tutkimuksia teräslajeista ja kehitti muun muassa menettelytavan (Brinell-kovuus) teräksen kovuuden ja kestävyyden määrittämiseksi. Brinell sai sekä Ruotsista että muualta huomattavia kunniapalkintoja.
Grøa

Grøa on taajama Sunndalin kunnassa Møren ja Romsdalin läänissä Norjassa. Taajaman pinta-ala on 0,3 neliökilometriä ja asukasluku 380 vuonna 2023.
Hoelsand

Hoelsand (myös muodoissa Holsanden ja Holssanden) on taajama Sunndalin kunnassa Møren ja Romsdalin läänissä Norjassa. Taajaman pinta-ala on 0,2 neliökilometriä ja asukasluku 313 vuonna 2023.
Hovin kirkko (Sunndal)

Hovin kirkko () on Sunndalin kunnassa Møren ja Romsdalin läänissä Norjassa sijaitseva puinen pitkäkirkko vuodelta 1887.
Ålvundeidin kirkko

Ålvundeidin kirkko () on Sunndalin kunnassa Møren ja Romsdalin läänissä Norjassa sijaitseva kahdeksankulmainen puukirkko vuodelta 1848.
Romfon kirkko

Romfon kirkko () on Sunndalin kunnassa Møren ja Romsdalin läänissä Norjassa sijaitseva kahdeksankulmainen puukirkko vuodelta 1824.
Øksendalin kirkko

Øksendalin kirkko () on Sunndalin kunnassa Møren ja Romsdalin läänissä Norjassa sijaitseva puinen pitkäkirkko vuodelta 1894.
Grok

Grok on Elon Muskin xAI-yhtiön marraskuussa 2023 julkaisema keskustelubotti. Se oli aluksi käytettävissä vain X:n (ent. Twitter) maksullisella Premium+-tilauksella. Vuoden 2024 lopussa se tuli kaikkien käyttäjien saataville. Grokia on luonnehdittu Muskin reaktioksi ChatGPT-keskustelubottiin. Musk oli perustamassa ChatGPT:n kehittänyttä OpenAI-yhtiötä vuonna 2015, mutta lähti yhtiöstä vuonna 2018. Hän on arvostellut ChatGPT:ta muun muassa poliittisesta korrektiudesta.
Grok toimii suuren kielimallin Grok-1 pohjalta. Grokissa on erilaisia asetuksia, kuten "hauska" malli, joka on tarkoituksella kehitetty humoristiseksi. Grok on ohjelmoitu vastaamaan kärkeviin ja provokatiivisiin kysymyksiin vitsikkääseen sävyyn. Grok hyödyntää X:ään tehtyjä julkaisuja, joihin sillä on reaaliaikainen pääsy. Grokille voi keskustella sekä julkisesti X:n julkaisuissa että yksityisesti. Se vastaa kysymyksiin, joihin useimmat tekoälyä hyödyntävät keskustelubotit pidättäytyvät vastaamasta. Musk on sanonut Grokin olevan vaihtoehto "woke"-keskusteluboteille. Heinäkuussa lisättiin päivitys, joka kehotti Grokia omaksumaan poliittisesti epäkorrekteja väitteitä, kunhan ne olivat hyvin perusteltuja. Pian päivityksen jälkeen Grok alkoi jakamaan antisemitistisiä julkaisuja X:ssä. Musk ilmoitti, että Grok oli liian tottelevainen ja manipuloitavissa.
Grokiin lisättiin joulukuussa 2024 tekoälykuvien luontityökalu Aurora. Se voi luoda kuvia tekstistä tai käyttäjät voivat ladata kuvan ja pyytää muutoksia siihen. Grok lisättiin 12. heinäkuuta 2025 Teslan autoihin.
Grok tuottaa ja ylläpitää sisällön lokakuussa 2025 julkaistuun Grokipedia-verkkotietosanakirjaan.
Grokin huumorintaju ja "persoonallisuus" ovat Douglas Adamsin kirjan "Linnunradan käsikirja liftareille" pohjalta mallinnettuja. Grok-nimen on oletettu tulevan Robert A. Heinlein romaanista "Stranger in a Strange Land", jossa sanaa käytetään. Musk ei itse ole vahvistanut oletusta.
Lars Mæhle

Lars Mæhle (s. 6. tammikuuta 1971 Sunndalsøra) on norjalainen lasten- ja nuortenkirjailija. Hän valmistui Oslon yliopistosta vuonna 1997 pääaineenaan kirjallisuustiede. Mæhlen esikoiskirja "Keeperen til Tunisia" ilmestyi vuonna 2002.
Lars Sivert Lervik

Lars Sivert Lervik (s. 12. heinäkuuta 1971 Sunndal) on norjalainen kenraalimajuri, joka on toiminut Norjan maavoimien komentajana kesäkuusta 2020.
Lervik on urallaan toiminut muun muassa panssaripataljoonan komentajana, kouluttajana taisteluaseiden koulutus- ja osaamiskeskuksessa ja armeijan ylitarkastajan sotilasavustajana. Vuosina 2007–2009 hän oli Telemark-pataljoonan apulaiskomentaja, ja vuonna 2010 hänestä tuli sen komentaja. Lisäksi Lervikillä on kokemusta Norjan asevoimien operatiivisesta esikunnasta, puolustusministeriöstä sekä useista kansainvälisistä operaatioista.
Netiporn Sanesangkhom

Netiporn Sanesangkhom (, ; 8. elokuuta 1995 – 14. toukokuuta 2024) eli Bung Thaluwang (, ) oli thaimaalainen demokratia-aktivisti, joka kuoli vankilassa oltuaan pitkään syömälakossa. Hänet oli vangittu tammikuussa 2024 Thaimaan kuningasperheen arvostelemisesta, josta häntä uhkasi vuosien vankeustuomio. Netiporn oli aloittanut syömälakon heti vangitsemista seuraavana päivänä ja alkanut jälleen syödä huhtikuussa, mutta aliravitsemus oli heikentänyt hänen terveyttään, ja hän menehtyi sydämenpysähdykseen 14. toukokuuta 2024. Aiemmin Netiporn oli ollut nälkälakossa vuonna 2022, jolloin hänet oli vapautettu 64 vuorokauden jälkeen.
Thaimaan pääministeri Srettha Thavisin esitti surunvalittelunsa omaisille ja lupasi, että kuolemasta järjestetään tutkinta. Vankilaviranomaisten mukaan Netiporn kieltäytyi tarjotuista vitamiineista.